Pernille Blach Hansen (S), 2001-01-16:
Denne forespørgselsdebat er på mange måder en lidt mærkelig størrelse, bl.a. fordi den kun griber fat i et lille hjørne af de forhold, der er af betydning for de danske udkantsområder.
I forhold til yderkantsområdernes situation er det i hvert fald vores opfattelse i Socialdemokratiet, at vi ikke alene kan nøjes med at drøfte udviklingen i den geografiske placering af statslige institutioner.
Dynamik, udvikling, levevilkår i udkantsområder skabes
jo af en vifte af forhold som f.eks. erhvervslivets situation, infrastrukturen og sikring af en god offentlig service bl.a. via det kommunale udligningssystem.
Hvis vi skal have en reel debat om yderområdernes vilkår i Danmark, kan man således ikke alene fokusere på fordelingen af statslige institutioner.
Debatten er også lidt mærkelig af den årsag, at vi om en halvanden måneds tid får en regionalpolitisk redegørelse fra regeringen, så vi til den tid garanteret kommer til nogenlunde at gentage øvelsen én gang til.
Heldigvis står det jo ikke så skidt til i yderområderne, som forespørgeren antyder.
De sidste års økonomiske vækst og beskæftigelsesudvikling er kommet hele Danmark til gode.
Men der er selvfølgelig stadig udkantsområder, som f.eks. på Lolland, hvor man først inden for de senere år begynder at se en positiv erhvervs- og beskæftigelsesmæssig udvikling.
Der er heller ikke tale om, at yderområderne udsultes med hensyn til placering af statslige institutioner og servicefunktioner, som også statsministeren var inde på.
Beskæftigelsesopgørelsen over statslige ansatte fra Danmarks Statistik i 1999 viser tværtimod en meget ligelig regional fordeling af de statslige arbejdspladser.
På amtsniveau udgjorde den statslige beskæftigelse omkring 5-7 pct. af den samlede amtslige beskæftigelse, hvis man ser bort fra København og Frederiksberg Kommune.
Eksempelvis udgjorde den statslige beskæftigelse ca. 5 pct. i Københavns Amt og ca. 7 pct. i Storstrøms Amt.
I forholdet til den mere generelle debat om udviklingen af det danske samfund vil jeg gerne understrege, at vi i Socialdemokratiet har et mål om at skabe et helt, sammenhængende og bæredygtigt samfund.
Et holdbart Danmark handler for os om, at alle regioner og områder i Danmark får del i væksten på deres egne præmisser, og derfor er vi selvfølgelig også meget optaget af yderområdernes situation, der til tider kan være svær. Men som sagt mener vi bare, vi er nødt til at brede debatten ud og se på mange flere faktorer end alene placeringen af statslige institutioner.
Og den debat får vi så igen lejlighed til at tage om halvanden til to måneder, når regeringens redegørelse kommer.
Vi er faktisk også af den opfattelse, at den nuværende regering på mange områder har gjort en stor indsats for at understøtte udviklingen i hele Danmark.
Bare ét godt eksempel herpå er den flotte jysk-fynske erhvervsredegørelse, man nu på fuld kraft forsøger at føre ud i livet i et godt partnerskab med lokale og regionale aktører.
Det er for os
i hvert fald én af de vigtige veje, der virkelig peger fremad.
Derfor vil jeg gerne slutte med på vegne af Socialdemokratiet og Det Radikale Venstre at fremsætte følgende:
Forslag til vedtagelse »Idet Folketinget er enig med regeringen i, at en tilfredsstillende offentlig service og økonomisk udvikling for Danmark indebærer, at alle regioner og yderområder tilgodeses med hensyn til service og økonomiske vilkår, understreger Folketinget betydningen af, at væsentlige statslige tiltag med en regional effekt belyses bedst muligt, før der træffes beslutning.